**शिवपंचाक्षरस्तोत्रम्**

**नागेन्द्रहाराय त्रिलोचनाय**

**भस्माङ्गरागाय महेश्वराय ।**

**नित्याय शुद्धाय दिगम्बराय**

**तस्मै नकाराय नमः(श्) शिवाय ॥ १॥**

**मन्दाकिनि-सलिलचन्दन-चर्चिताय**

**नन्दीश्वर-प्रमथनाथ- महेश्वराय ।**

**मन्दारपुष्प-बहुपुष्प-सुपूजिताय**

**तस्मै मकाराय नमः(श्) शिवाय ॥ २॥**

**शिवाय गौरीवदनाब्ज-वृन्द-**

**सूर्याय दक्षाध्वरनाशकाय ।**

**श्रीनीलकण्ठाय वृषध्वजाय**

**तस्मै शिकाराय नमः(श्) शिवाय ॥ ३॥**

**वसिष्ठ-कुम्भोद्भव-गौतमार्य**

**मुनीन्द्र-देवार्चितशेखराय ।**

**चन्द्रार्क-वैश्वानरलोचनाय**

**तस्मै वकाराय नमः(श्) शिवाय ॥ ४॥**

**यक्षस्वरूपाय जटाधराय**

**पिनाकहस्ताय सनातनाय ।**

**दिव्याय देवाय दिगम्बराय**

**तस्मै यकाराय नमः(श्) शिवाय ॥ ५॥**

**पंचाक्षरमिदं(म्) पुण्यं यः(फ्) पठेच्छिवसन्निधौ ।**

**शिवलोकमवाप्नोति शिवेन सह मोदते ॥**